Borgmester: Byg et byhotel

Borgmester Carsten Rasmussen ønsker nyt hotel med omkring 150 værelser opført ved Næstved Havn

næstved: Borgmester Carsten Rasmussen går nu aktivt ind i kampen for at få et nyt stort hotel i Næstved. Det skal efter hans mening opføres på en stor grund ved Næstved Havn. Ud til Kanalen og den nye havnepromenade.

- Vi mangler i den grad hotelværelser i Næstved. Vi har Kirstine og Vinhuset, men de er jo stort set booket helt op. Og de har ikke muligheder for at udvide med flere værelser. Blandt andet erhvervsfolk efterlyser hotelværelser af høj standard. Om et par uger tager vi første spadestik til den nye multiarena. Så kommer vi til at mangle hotelværelser, siger Carsten Rasmussen til Sjællandske.